L'Agència Tributària de Catalunya posa en funcionament una aplicació informàtica de gestió d'entrades genèrica, que li ha de permetre la prestació d'un servei electrònic de recepció i registre de declaracions i documentació amb informació de caràcter tributari que li pugui ser lliurada per qualsevol canal d'entrada.
L'Agència Tributària de Catalunya posa en funcionament el dia 13 de maig de 2014, a través de la Seu electrònica de la Generalitat, una aplicació informàtica de gestió d'entrades genèrica, que li ha de permetre la prestació d'un servei electrònic de recepció i registre de declaracions i documentació amb informació de caràcter tributari que li pugui ser lliurada per qualsevol canal d'entrada, i que té voluntat de constituir-se en el sistema informàtic d'entrada de documents únic de l'ATC.
Alguns dels serveis que oferirà l'aplicació seran accessibles amb un mecanisme d'identificació i autenticació alternatiu al certificat digital, i adequat al riscs associats a l'operativa, d'entre aquells que han estat admesos per la Resolució ECO/984/2014, de 8 de maig, de la Presidenta de l'Agència (DOCG de 12 de maig), per la qual s'autoritza l'ús de sistemes d'identificació, autenticació i signatura electrònica no avançats en les relacions entre els ciutadans i l'Agència.
Una primera funcionalitat que es donarà a l'aplicació informàtica esmentada és el lliurament de dades fiscals de l'Impost sobre la Renda de les Persones Físiques de l'any 2013 (veure finestra "Lliurament de dades fiscals" en aquest mateix portal).
El ciutadans poden lliurar telemàticament les seves dades mitjançant aquest formulari; en canvi, si el lliurament el fa un professional habilitat per presentar en nom de tercers, ha d'entrar aquí.
L'Agència Tributària de Catalunya, com la resta d'Administracions Públiques, ha tendit en els darrers anys a la utilització intensiva de les tecnologies de la informació i les comunicacions, i particularment d'internet com instrument per a les relacions amb els ciutadans.
En són una prova les normes reguladores de la utilització de mitjans electrònics en la gestió tributària i en el pagament dels tributs, amb la finalitat de facilitar als contribuents el compliment de les seves obligacions tributàries.
Ara bé, l'ATC no ha establert fins ara cap mecanisme d'identificació i de signatura electrònica que permeti als ciutadans relacionar-s'hi per canals electrònics que no siguin els anomenats sistemes avançats o de signatura electrònica reconeguda, com els certificats digitals o, més recentment, el DNI electrònic.
La utilització d'aquests sistemes avançats entre els particulars no ha tingut el resultat esperat.
No és sorprenent, per aquest motiu, que l'acord del Govern de la Generalitat d'11 de febrer de 2014 sobre l'aprovació de mesures i projectes corporatius a desenvolupar el 2014 per desplegar l'administració electrònica a l'Administració de la Generalitat de Catalunya hagi aprovat, entre altres, una línea d'impuls (" Alternatives als certificats digitals ") que té com a objectiu "disposar de sistemes d'identificació i autenticació alternatius als certificats digitals de fàcil utilització per la ciutadania per realitzar tràmits electrònics de nivell baix i mitjà en els termes previstos en l'Esquema Nacional de Seguretat (ENS)".
El benefici esperat és "fer més fàcil la utilització dels mitjans electrònics per la ciutadania i incrementar-ne l'ús".
L'Agència, com administració tributària, és probablement una de les més aptes per convertir-se en agent dinamitzador de la utilització de sistemes d'identificació alternatius als certificats digitals, amb l'objectiu d'aprofitar tot el potencial que les aplicacions i processos informàtics de gestió i atenció tributària tenen per a millorar el servei als contribuents.
Per potenciar l'ús més intens d'aquestes aplicacions informàtiques, i fer l'Administració tributària més propera i accessible electrònicament al ciutadà, l'Agència, a través de la Resolució esmentada, s'ha dotat d'un instrument normatiu que facilita el ple aprofitament dels beneficis d'aquestes aplicacions informàtiques i del potencial de la tecnologia.